
נוסח לא מתו
 מושב ראשון
פרוטוקול מס'

מישיבת ועדת הכספים 

יום שני,  ד' באלול התשס"ו (28 באוגוסט, 2006), שעה 10:30

סדר היום:  



1. אישור מוסדות ציבור לעניין סעיף 46 לפקודת מס הכנסה וסעיף 61 לחוק מס שבח מקרקעין.
2. הצעות לסדר.
נכחו:

חברי הוועדה:

יעקב ליצמן – היו"ר

אלי אפללו

אבישי ברוורמן

מוחמד ברכה

אלחנן גלזר

משה גפני

מג'לי והבה

שי חרמש

אחמד טיבי

דוד טל

שלי יחימוביץ

אמנון כהן

רן כהן

ישראל כץ

סטס מיסז'ניקוב

יעקב מרגי

יורם מרציאנו

אורית נוקד

ניסן סלומינסקי 

גדעון סער

ראובן ריבלין

מוזמנים:

רחל נוימן - מנהלת מחלקת מלכ"רים, משרד האוצר

יועצת כלכלית:

סמדר אלחנני

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

סמדר לביא – חבר המתרגמים בע"מ

אישור מוסדות ציבור לעניין סעיף 46 לפקודת מס הכנסה וסעיף 61 לחוק מס שבח מקרקעין

היו"ר יעקב ליצמן:

הסעיף הבא על סדר היום הוא אישור מוסדות ציבור לעניין סעיף 46 לפקודת מס הכנסה, סעיף 61 לחוק מס שבח מקרקעין. אני אגיד את הסימונים. סעיף 46 זה סימן 05033006 וסעיף 61 זה 050333106. 

רשימה שסימנה 05033006
	
	שם העמותה
	מס' העמותה

	1. 
	עמותת מועדוני הגימלאים ועזרה הדדית כללית
	580255966

	2. 
	ישיבת רוח אליהו
	580206746

	3. 
	עמותת תל גיבורים אגודה חברתית לזכויות אדם
	580406007

	4. 
	צדיק יסוד עולם
	580375624

	5. 
	אורות הגרעין התורני באשקלון
	580377729

	6. 
	נעימת חיים
	580391696

	7. 
	קרן טליה למען ילדים ע"ש טליה היימן
	580443554

	8. 
	בית מדרש רעוא
	580432847

	9. 
	האגודה למען כפר הילדים בכרמיאל
	580011765

	10. 
	בית אולפנא ללימודי היהדות (כולל) הרצליה
	580020824

	11. 
	עתיד – העמותה לרווחת התלמיד
	580314086

	12. 
	עמותת מ.ש.ב (מניעת שימוש באלכוהול, סמים, ואלימות) במודיעין
	580410330

	13. 
	אומץ לאמץ
	580369908

	14. 
	זיו הפסגה
	580321362

	15. 
	זכרון ישועת יצחק
	580424661

	16. 
	גמ"ח תפילה למשה – ירושלים
	580122661

	17. 
	חוג ידידי בית הילדים גבעת עדה
	580341410

	18. 
	המשפט בשירות הזקנה
	580382992

	19. 
	ידידי קיסריה העתיקה
	580367043

	20. 
	לדימונה מלב אל לב
	580392868

	21. 
	ישראל הצעיר רמות ג'
	580094951

	22. 
	ועד מתישבי גוש קטיף
	580423622

	23. 
	בית כנסת בית דוד ותיקים נתניה
	580084838

	24. 
	בית כנסת תפוצות המזרח
	580118818

	25. 
	קרן לאיתור נעדרים מהכפר צ'אלל, הודו
	580459337

	26. 
	בית הכנסת "חזון יחזקאל" גונן ירושלים
	580204923

	27. 
	אורות – קרית אתא
	580383347

	28. 
	אלמנאר – עמותה לטיפוח וקידום ערכים חברתיים וחינוכיים בחברה
	580382844

	29. 
	רינת אהרון
	580257020

	30. 
	בית הכנסת המרכזי ברמת מגשימים
	580447159

	31. 
	אור מנחם ע"ש סא"ל מנחם זהבי ז"ל
	580417343

	32. 
	עמותה ע"ש הקדוש יד מיכאל שרביט הי"ד
	580100329

	33. 
	נר רחמים
	580275055

	34. 
	מוסדות הריב"ש רבנו יצחק ברששת זצ"קל
	580343606

	35. 
	בית הכנסת – נופי פרת
	580422467

	36. 
	תורה אחרי צבא
	580445096

	37. 
	עמותת תאטרון עדויות – לספר כדי לחיות
	580445617

	38. 
	עמותת תפארת בנים
	580370963

	39. 
	אנשי אפרת עוזרים
	580407211

	40. 
	אמרי דבש
	580363968

	41. 
	המרכז להכשרה ושיקום מקצועי ליד בי"ח לוינשטיין, רעננה
	580074953


רשימה שסימנה 05033106

	
	שם העמותה
	מס' העמותה

	1. 
	בית כנסת ומרכז קהילתי דרכי נועם נתניה
	580204055


רחל נוימן:

המוסדות נבדקו על ידינו, בפני ועדה פנימית שאישרה את מוסדות הציבור וזה נתון לשיפוטכם.

היו"ר יעקב ליצמן:

האם יש שאלות, רבותיי? מישהו רוצה לזרוק מישהו, רוצה לכבד מישהו? מי בעד אישור מוסדות ציבור לעניין סעיף 46 לפקודת מס הכנסה?

הגורם שבודק מטעם מס הכנסה, הגב' רחל נוימן שיושבת כאן. 
ראובן ריבלין:

זה לא מספר קבוע, כל מי שאומר---

היו"ר יעקב ליצמן:

לא, היא יושבת מאחוריך, היא אמרה שהיא בדקה ויש להם תיאום מלא עם רשם העמותות. רבותיי, בצו כתוב, מי שיש לו ניהול תקין---

ראובן ריבלין:

כל עמותה שעומדת שבקריטריונים של החוק יכולה להתקבל.

היו"ר יעקב ליצמן:

כן. רבותיי, מי בעד אישור מוסדות ציבור לעניין סעיף 46? תודה. 

שלי יחימוביץ:

אני לא אצביע נגד, אני לא יכולה להצביע לא בעד ולא נגד כשלא קראתי מלה וחצי מלה. 

היו"ר יעקב ליצמן:

אוקיי, אז אני אחכה שתקראי חצי מלה, מלה לא תקראי. 

אבישי ברוורמן:

אני באמת מציע, אם אפשר להציע להחזיר את הנוהל. ישנה ועדת משנה לוועדת הכספים, שהיא תכין את זה, שהיא תעבור מראש על החומר. ואז זה יותר קל. 

שלי יחימוביץ:

למה שלא נקבל נייר כזה כמה דקות קודם? 

היו"ר יעקב ליצמן:

רבותיי, גב' רחל נוימן, מצדי את יכולה ללכת כאן, אני אסביר יותר מאוחר. אני אתן להם להסתכל, כי אני עובר לדיון הבא. אז בבקשה, את יכולה ללכת. אני אצביע במשך היום על זה. אין שום בעיה, את יכולה ללכת. הם רוצים, בואו נראה אותם.

שלי יחימוביץ:

מי זה הם?

היו"ר יעקב ליצמן:

אני אמרתי 'הם', כל אחד יחשוב מי ההם. 

ראובן ריבלין:

למה צריך בכלל לעניין זה אישור הוועדה? הם פועלים פה לפי החוק. יש הפקיד הממונה, שהיא הפקידה הנכבדה, שהיא באה ומאשרת דברים שנעשים לפי הקריטריונים הקבועים בחוק. מדוע גוף פוליטי צריך לאשר או לא לאשר את אותם דברים שנעשים בכוח החוק? 

זה לא ויכוח פרלמנטרי, זה ניסיון פרלמנטרי ללחוץ, כדי להכניס לנו חוק שאולי לא מגיע להם. 

היו"ר יעקב ליצמן:

זה לא כסף, זה אישורים. 

אבישי ברוורמן:

כל הרעיון הוא שינסו את אותו כסף של המדינה---

ראובן ריבלין:

מר ברוורמן, בשביל מה אנחנו צריכים לאשר? מה זה? זה ניסיון לבוא ולתת לחץ פוליטי, 'אני אאשר לכם, אם תוסיפו עוד עמותה'? מה זה? מר רן כהן, בשביל אנחנו צריכים  את זה?

רן כהן:

אני חושב שאתה צודק. 

היו"ר יעקב ליצמן:

הם עושים את העבודה. שאני אגיד לך שאני מבין? היא בדקה יסודי ויש להם שיתוף פעולה נהדר עם ראשי העמותות, הם בודקים ביחד, אני לא צריך לעקוב אחרי זה. בסדר, רוצים? אין לי בעיה, רבותיי, אני יודע גם איך לעשות את זה. אנחנו לא נצביע עכשיו, נצביע במועד אחר. 

עד היום זה מה שהיה נהוג כאן כל פעם. באה הפקידה הבכירה ממס הכנסה, היא בודקת, היא ישבה חודשים על כל פרטי--- 

אבישי ברוורמן:

אני רק רוצה לומר לך שזה מנהג נפסד. 

היו"ר יעקב ליצמן:

היא אמרה שהיא בדקה 105 עמותות. 

רן כהן:

קיבלת הסבר רציני בעניין. 

היו"ר יעקב ליצמן:

אין צורך, על כל עמותה היא תגיד לי? 

שלי יחימוביץ:

אבל אם גם בפעם הקודמת אישרנו את אותה עמותה?

היו"ר יעקב ליצמן:

טוב, רבותיי, הסעיף הבא. העברות תקציביות. 

שלי יחימוביץ:

למה אתה לוקח את זה אישית? 

אבישי ברוורמן:

אדוני היושב ראש, אפשר לקבל את הרשימה של המוסדות שלא נכנסו לקטגוריה? אני מבקש לראות מי לא נכנס. 

היו"ר יעקב ליצמן:

כולם בבדיקה.

שלי יחימוביץ:

דרך אגב, מי הגיש בקשה ולא אושר לו? זו שאלה מצוינת. 

היו"ר יעקב ליצמן:

רבותיי, אנחנו עוברים להעברות תקציביות. 

שלי יחימוביץ:

אדוני היושב ראש, מצביעים היום על הקיצוץ בתקציב?

היו"ר יעקב ליצמן:

האם גברתי קיבלה את סדר היום? 

שלי יחימוביץ:

כן, וזה לא מופיע.

היו"ר יעקב ליצמן:

זה לא מופיע, סימן שלא. 

רן כהן:

זה רמז.

היו"ר יעקב ליצמן:

שום רמז. אדוני לא היה בוועדת הכספים. אני הודעתי בוועדת הכספים שאם יהיה הסעיף הזה על סדר היום, זה יהיה במפורש. היות שאני מחכה עדיין לתוצאות של שר האוצר עם שר הביטחון ועד לרגע זה לא קיבלתי עדכון, אני לא יודע בדיוק מה שהיה שם, לכן אין היום הצבעה על הקיצוץ. 

שלי יחימוביץ:

זה סופי?

היו"ר יעקב ליצמן:

סופי סופי. 

מגלי והבה:

יכול להיות שהוא יכול גם לקצץ פה. 

היו"ר יעקב ליצמן:

יכול להיות שהוא יכול לקצץ בלעדיי, יכול להיות שהוא יכול לעשות דברים אחרים שעוד מעט מר אבישי ברוורמן ידבר עליהם. 

אני, אדוני, דיברתי עם הוועדה בשבוע שעבר. הצעתי לשר האוצר שיופיע בפני הוועדה, כפי שהוא נפגש עם חברי הכנסת הנכבדים של מפלגת העבודה, מותר לו, מילא לא עם יהדות התורה, לא מפד"ל, לא עם 'ישראל ביתנו', אבל לפחות עם 'קדימה' וש"ס ומפלגת הגמלאים. וכנראה שהוא לא מצא לנכון לעשות את זה. אני עדיין מחכה לעדכון מהפגישה שהיתה, עד לרגע זה לא קיבלתי טלפון משר האוצר, אז אני מחכה. 

אגב, עד לרגע זה אני לא יודע מי הכניס את הידיעה לכלי התקשורת שיש הצבעה היום. אני הודעתי בסוף הישיבה, שאלו אותי אם יש הצבעה ביום שני ואמרתי, ההצבעה תהיה במועד אחר.  

שלי יחימוביץ:

אדוני היושב ראש, שאל אותנו שר האוצר 'מה אתם מצביעים מחר?' וביקש במפגיע גם לדעת את התשובות שלנו. 

היו"ר יעקב ליצמן:

אז אני מניח ששר האוצר ביקש לדעת מה את מצביעה על סעיף 46, כי זה היה על סדר היום.
הצעות לסדר

היו"ר יעקב ליצמן:

רבותיי, הצעה לסדר, חבר הכנסת אבישי ברוורמן. 

אבישי ברוורמן:

אדוני היושב ראש, חברי הכנסת, אני רוצה להציג הצעה לסדר, אבל לפני זה לתת מספר הבהרות. 

אתמול היתה פגישה של שר האוצר ושל שר הביטחון, חברי הכנסת שלי יחימוביץ, אורית נוקד ואנוכי, יושב ראש סיעת העבודה, אפרים סנה, בנוכחות הממונה על התקציבים, מר קובי הבר וסגנו מר יוסי גורדון. בדיון הזה, כשהאוצר ביקש את תמיכתנו בהצעה לגבי הקיצוץ, כדי לשמור על אותה מסגרת תקציבית שהוצגה לפי החוק של השר לשעבר נתניהו, זאת אומרת, המגבלה שלא מגדילים את ההוצאות באחוז אחד. גם חברת הכנסת יחימוביץ, גם אני, אמרנו בצורה ברורה שלאור הדיווחים, שעליהם יש גיבוי מטובי הכלכלנים במשק, מראשי המשק, כמו אלי הורוביץ ואחרים, עם עודפים בין 13 ל-20 מיליארד שקלים, לא מקובל עלינו הקיצוץ הרוחבי שהוצע על ידי שר האוצר, ובנוסף יש לנו ביקורת בוועדה כולנו. מכיוון שגם הוועדה הזו כולה, אני חושב, מחתה שהורדת מס הערך המוסף מ-16.5% ל-15.5% לפני המלחמה היתה מיותרת, אמרנו כולנו לשר האוצר, 'עם העודפים שיש לך, בוא תחשוב גם כן על הצורה שבה הממשלה הזו הוקמה - כדי לחזק את המדינה צריך לחזק את החלשים'. 

ואז קיבלנו את הדיווח של הממונה על התקציבים ושר האוצר ואני מצטט שההוצאות של ממשלת ישראל עד היום וההוצאות המתוכננות עד סוף השנה הזאת, יגיעו עד שיעור של עלייה בהוצאות של 3%.

שלי יחימוביץ:

4, הוא אמר.

אבישי ברוורמן:

חברת הכנסת יחימוביץ, אמרו 3-4% אחוזים, כשאני חזרתי, אמרו, 'לא, לא, אני מתכוון רק 3.  

היו"ר יעקב ליצמן:

אל תגיד את זה, כי זה נגד החוק. אל תגיד לי ששר האוצר והממונה על התקציבים עברו על החוק. 

אבישי ברוורמן:

פניתי אתמול בערב ליועצת המשפטית של הכנסת, שגית, פניתי לשני מומחים משפטיים, מהבכירים ממומחי המשפטים בישראל, לאור העובדות שהוצגו לפניי, אני מבקש משר האוצר והממונה על התקציבים שאם כבר ישנה חריגה ואם ההוצאות האלה גדלו, שהם יופיעו לכאן ויציגו בפנינו... ואני קורא בבקשה כרגע את סעיף 6 בחוק הפחתת הגירעון והגבלת ההוצאה התקציבית שנחקק ב-1992: "סכום ההוצאה הממשלתית בכל אחת משנות התקציב 2010-2005 לא יעלה בשיעור העולה על 1% ביחס לסכום ההוצאה הממשלתית בשנה שקדמה לה, כשהוא צמוד למדד המחירים לצרכן שמפרסמת הלשכה המרכזית לסטטיסטיקה ובלבד שסכום ההוצאה, כאמור, לא יגרום לחריגה משיעור הגירעון שנקבע לאותה שנה" וכולי וכולי. 

רבותיי, כרגע מה שנעשה, לצערי, הוא חוסר שקיפות. כבר כשהגעתי לכנסת, אמרתי שההתייחסות של משרד האוצר לוועדת הכספים ולכנסת, כמו שהיה לנו כרגע, אנחנו מאשרים דבר קטן זה או אחר, כמו שאומרים קרפלך. יש לי כבוד גדול לקובי הבר, ליוסי בכר, לג'קי מצא ולידידי שר האוצר, אבל אנחנו באנו ליצור התנהלות אחרת. מכיוון שלא היתה שקיפות, מכיוון שאתם מדווחים עכשיו שהיו הוצאות מלחמה רבות שכבר אישרתם ואתם מתכוננים להגיע לחריגה מחוק הפחתת הגירעון, אני מבקש שתעבירו לנו בדיוק מה הן ההוצאות שהוצאתם, מה ההוצאות שאתם מתכננים, וכדי שלא תעברו על חוק מדינת ישראל, כפי שהסבירה לי שגית ושני המומחים המשפטיים המובילים בישראל בנושא הזה, תשימו את זה בפנינו, נבחן את זה. ואם נאשר לכם – עלינו לכנס את המליאה ולהעביר בשלוש קריאות גיבוי להצעה הזאת. תודה רבה. 
שלי יחימוביץ:

כן, אני רוצה להוסיף על דבריו של חבר הכנסת ברוורמן. בפתח הפגישה שלנו עם שר האוצר (שאני ממש מתנצלת בפני חבריי שהיא היתה רק עם חברי סיעת העבודה בוועדת הכספים ולא עם כל היתר, כי כל היתר היו זכאים לשמוע את הדברים בדיוק כמונו) אמר לנו הממונה על התקציבים, קובי הבר, שאין בינינו חילוקי דעות אידיאולוגיים, אלא מחסור באינפורמציה הוא שרובץ בינינו ואז הוא מילא אותנו באינפורמציה שמשמעותה, כפי שאמר כאן חבר הכנסת ברוורמן, פריצת המסגרת התקציבים ב-4%, העלאת יעד ההוצאה באופן משמעותי ביותר. הוא גם עשה לנו את החישוב, הוא אמר לנו שבדרך כלל הביצוע של המשרדים מגיע ל-98% אחוזים, הפעם הם כבר צפו, על פי חישוב משלהם (שהם לא שיתפו אותנו בטיב החישוב), שהביצוע יהיה 101% בממוצע בכל המשרדים. ככה הגענו ל-3% פלוס האחוז שמתעדכן אוטומטית, יחד הגענו להעלאת יעד ההוצאה ב-4%. הגירעון: שמענו שעל פי ההערכות שלהם ערב המלחמה הגירעון היה אמור להיות 0% פלוס-מינוס חצי אחוז.

מגלי והבה:

צריך לעשות מסיבת עיתונאים, כי זה צרכים של שני אנשים שיש להם בעיות במפלגה שלהם? 

היו"ר יעקב ליצמן:

חבר הכנסת מגלי, במסגרת הצעה לסדר, כל חבר כנסת יכול להעלות מה שהוא רוצה. עכשיו, היות שהנושא הזה, שגם חבר הכנסת ברוורמן וגם חברת הכנסת יחימוביץ העלו, נורא חשוב וחשוב לעצם הדיון שלנו, הקיצוץ גם, לכן אני מאפשר להעלות את זה ביותר הרחבה מאשר סתם הצעה לסדר. 

שלי יחימוביץ:

לסיכום, יעד ההוצאה, מתברר, מאחורי גבנו עלה ב-4%. סיפרו לנו את זה כדי לרצות אותנו, כדי שנצביע בעד הקיצוץ בתקציב. וגם הגירעון שעמד על 0 אחוז, על פי דבריו של קובי הבר, פלוס מינוס חצי אחוז, יעד הגירעון עלה ל-2%. כל זה קרה בשקט. שאלתי את שר האוצר, האם הדבר הזה נעשה בשקט, כדי שחברות דירוג האשראי הבינלאומיות שכל הזמן מאיימים עלינו בהם, לא יידעו? אולי זה נעשה בחשאי? חס וחלילה, אמר שר האוצר, זה לא נעשה בחשאי, הכול נעשה בתיאום איתם.

אני חושבת שיש כאן מידע כלכלי רב ערך. אגב, אני לא מבינה איך הגיעו לחישובים האלה, של 101 אחוזי ביצוע בכל המשרדים, כשבמשך כל השנה הם לא יכולים לדחות את חוזי הביצוע לקראת סוף השנה. כל הנתונים האלה נשמעים בלתי מובנים, או אולי אפילו תמוהים, ואני מבקשת שבלי שום קשר לענייני קואליציה, יבואו לכאן האדונים הנכבדים, או לפחות קובי הבר שייתן פירוט מאוד ברור איך הגענו לצפי של ביצוע של 101%. 

יורם מרציאנו:

אני אומר לך שכל הנתונים האלה מצוצים מהאצבע.

שלי יחימוביץ:

אני רוצה לדעת. יושבים כאן כלכלנים טובים ממני---

ניסן סלומינסקי:

למה אמרו לך?

שלי יחימוביץ:

אני אגיד לך למה: כדי להראות... עוד דבר אחד, ברשותך, אדוני. אני הרי הגשתי הוראת שעה לשנת 2006, תיקון חוק הפחתת הגירעון והגבלת ההוצאה התקציבית.כל מה שביקשתי הוא לחוקק חוק, כמו שנהוג, כדי להעלות את בסיס התקציב באחוז אחד. 

היו"ר יעקב ליצמן:

הממשלה התנגדה לחוק הזה, כי היא רוצה להגיש את זה.

שלי יחימוביץ:

התנגדה. עכשיו מה אומרים לי? לא היה צריך את החוק שלי, שאגב חתמו עליו 50 חברי כנסת, מכל הסיעות. אמרו לי שלא צריך את החוק שלי, כי אנחנו כבר עשינו יותר מהחוק שלך, בלי לחוקק חוקים. 

היו"ר יעקב ליצמן:

אני רוצה להגיד, רבותיי, לחברי הכנסת הנכבדים שבאחת הישיבות הקרובות, כשאנחנו נדון על הקיצוץ, באם נדון על הקיצוץ הבא, אז אנחנו נבקש משר האוצר להופיע ונבקש משר האוצר שיסביר גם את הקטע הזה. תודה רבה.

ישראל כץ:

אדוני היושב ראש, הוזכרה חוות דעת של היועצת המשפטית של ועדת הכנסת. אני מציע שנשמע מה מעמדנו כרגע. אנחנו לא יכולים להתעלם מחוות דעת כזו.

היו"ר יעקב ליצמן:

חבר הכנסת ישראל כץ, אני ביקשתי משגית, היועצת המשפטית, שהיא תגיש לי בכתב חוות דעת. 

רבותיי, הצעה לסדר של חבר הכנסת אחמד טיבי.

אחמד טיבי:

חשוב מאוד שפרופ' חבר הכנסת ברוורמן וגם חברת הכנסת יחימוביץ אמרו את הדברים האלה, על המגעים הפנים קואליציוניים (חבר הכנסת ברוורמן לא המתין כדי לשמוע אותנו גם). 

מדובר בשיטה קלוקלת, אדוני היושב ראש, שבה מבקשים הכרעה כל כך חשובה, כאשר לא מייחסים חשיבות לחברי כנסת אחרים מסיעות פחות חשובות מסיעת העבודה ועל כן אני מבקש ממך להמשיך להחזיק בעמדתך האמיצה, בשלב זה. הוא ביקש ונענה בשלב זה באופן לא חיובי. אני רוצה לחזק את ידיו של היושב ראש. אל תצביע עד שכבודם יבואו. 

היו"ר יעקב ליצמן:

אני מקבל את ההצעה שלך ונשקול בחיוב מאוד. 

מגלי והבה:

על סדר היום, הצעה לסדר. מקובל, ואתה נהגת בהתאם למה שצריך לנהוג, אבל לעשות מסיבת עיתונאים ולהציג דברים שיכלו להשמיע... חלק מהדברים שנאמרו פה מופיעים כבר באתרי האינטרנט, בגלובס. מה שאני מנסה להסביר הוא שאם יש להם בעיות בתוך המפלגה שלהם, זה מעניין, אבל לא צריך להעסיק אותנו. באנו לדון בנושאים רציניים, באנו לטפל בסוגיות שעל הפרק ולצערי זה שימוש בוועדה, ואני מצדיק את חבר הכנסת טיבי, שאנחנו תפאורה יפה למסיבות עיתונאים כאלה ואחרות. 

ראובן ריבלין:

שני דברים. בעקבות הדברים שנאמרו, אני מציע ליושב ראש לא לקיים שום דיון בתקציב עד אשר יבוא האדם מטעם האוצר, שר האוצר או הממונה על התקציבים, להבהיר לנו הבהרות מפורשות לגבי אמירתה ודבריה של חברת הכנסת שלי יחימוביץ. היה תקציב שהוגש על ידי ממשלת נתניהו, לאחר מכן אנחנו הבנו שאנחנו צריכים לחזור בנו מדרכנו הרעה והצענו, יחד עם מרצ והצבענו, גם אנחנו עבור ההסתייגות שלהם וגם הם עבור ההסתייגות שלנו, להגדיל את אחוז הגירעון בתקציב ולצערנו הרב ההסתייגות נדחתה ולכן היום, על פי חוק התקציב, לא ניתן לחרוג מאחוז גירעון בתקציב. יעד ההוצאה, זה היינו הך. 

אני אומר לכם בצורה מפורשת, אם אכן הדברים שנאמרו על ידי שלי יחימוביץ הם דברים שנאמרו על דעת ועל פי האוצר, הם מחויבים לבוא הנה על מנת להסביר לנו. 

בנוסף, כל אלה שמתלוננים על איזה שהיא עשיית שימוש בוועדת הכנסת לצורך איזה שהוא דבר, יזכרו תמיד את האמור במקורותינו – לא תחסום חבר כנסת בדיבורו. 

עכשיו לעניינים הרציניים: ועדת הכספים קיבלה החלטה, בהתאמה ובתיאום ובהסכמת משרד האוצר ובהסכמת שר האוצר, שקיבל את בקשתנו לגבי אותם אלה שהם נפגעי רדיפות הנאצים בדבר איזה שהיא ועדה הזויה שחייבה אותם לעבור איזה שהם בדיקות. שמחנו לשמוע כולנו את הכרזתו של שר האוצר. נכי רדיפות הנאצים קיבלו באמת בהערכה רבה את צעדו של שר האוצר, בעזרת ועדת הכספים. והנה, לתדהמתנו, אדוני היושב ראש, אותם נכים קיבלו, נכי רדיפות הנאצים, מכתב מהאוצר שבו הם אכן מתכוונים לבטל את הוועדה בתנאי שכל אחד ואחד מהנכים יוותר על הפער שבין התקופה שהופסק מתן הגמלה לבין ההחלטה שהוחלט לקיים אותה. מדובר פה ב-100 אלף שקלים למשפחה, שקיבלו בצדק. הוא לא ביקש, הוא לא סחט, לא קיבל את זה בהתניה שאינה ראויה. הם קיבלו זאת על היותם נכי רדיפות הנאצים. ושר האוצר אמר במפורש, לא תקום ולא יהיה אותה ועדה שניסו להקים בשנת 2000 ושר האוצר, חבר ועדת הכספים, ביקש למנוע אותה אצל שר האוצר מר בייגה שוחט, ואכן הוא נענה לבקשתנו. אנחנו צריכים מיד לקרוא לאוצר לבטל את מכתבי החרפה האלה. 

היו"ר יעקב ליצמן:

אדוני, ביקשתי מטמיר כרגע לשים את הנושא הזה ליום רביעי הזה. אני מבקש מפקידי האוצר כאן  להופיע, כל הנוגעים בדבר. 

יעקב מרגי:

בשונה מחבריי, אני לא חושש אם האוצר עבר על חוק התקציב, לא עבר על החוק. אני לא חושש לשלטון החוק. אני חושש שהם צחקו לנו בפנים. אלה שהיו שם, הם הוליכו אותם שולל. רק בשבוע שעבר הוגש פה תזכיר שהוכיח לנו על תת ביצוע של תקציבים. מה הם מוכרים לנו לוקשים? הממוצע שם הוא 44%-45%, על איזו חריגה הם מדברים?

היו"ר יעקב ליצמן:

חבר הכנסת מרגי, שכחת, זה זליכה, זה תקציבים. זה של שניהם. 

יעקב מרגי:

ולכן יש פה ניסיון להלך עלינו אימים כדי לאשר את הקיצוץ בכל מחיר.

שי חרמש:

אני רוצה לומר שאני לא מבין בדיוק מה אבישי ברוורמן רוצה לומר. באו הנה שלוש פעמים, העסיקו אותנו בטיעון---

גדעון סער:

אנחנו צריכים לאחד בין העבודה לבין קדימה. 

שי חרמש:

אני רוצה גם לאחד את העבודה וקדימה, ואני מוכן, מר גדעון סער, גם להציע לך להצטרף, אבל זה לא הדיון פה בוועדת הכספים כרגע. נדבר על זה באופן אישי. 

גדעון סער:

אם לא עדכנו אתכם, אתם כבר לא במצב להציע. 

שי חרמש:

אומר דבר קצר: שלוש פעמים ישבנו פה ושלוש פעמים הסביר לנו חבר הכנסת ברוורמן בטיעונים מאוד מלומדים, שיש עודף תקציבים והבעיה היא רק מה לעשות איתו. אנחנו באים היום והתברר, שלי יחימוביץ, על פי אבישי ברוורמן, כנראה שאין עודף תקציבי. אז אני שואל, מה נפשכם. 100 מיליון שקלים של רשויות הצפון תקועים שלושה שבועות פה, שני מיליארד, מיליארד ו-800, שצבא ההגנה לישראל זקוק בעדיפות ראשונה להצטיידות, תקוע פה, ואנחנו משחקים את המשחקים הפוליטיים בתוך מפלגת העבודה. תסלחו לי. אדוני היושב ראש, אני חושב שהאחריות הראשונה צריכה להיות להעביר פה היום החלטה לאשר את ההעברה הזאת, לשחרר את הצבא קדימה. 

היו"ר יעקב ליצמן:

איזה העברה?

שי חרמש:

את הקיצוץ הרוחבי. סליחה על הטעות הטרמינולוגית. 

שלי יחימוביץ:

אגב, זה לא בגללנו, זה בגלל היושב ראש.

היו"ר יעקב ליצמן:

זה לא בגללי. בגלל שאני חיכיתי להודעה משר האוצר בסוף הפגישה.

שי חרמש:

דבר אחד פשוט לומר: אני חושב שצריך לחזור חזרה להצבעה על הקיצוץ הרוחבי. 100 מיליון שקלים בשביל הרשויות בצפון תקועים פה בגלל משחקים פוליטיים. 

שלי יחימוביץ:

מה הקשר?

שי חרמש:

מה הקשר? זה תקוע פה.

שלי יחימוביץ:

סליחה, סיפרו לנו שזה לא מהקיצוץ הרוחבי, אלא מהרזרבות. 

היו"ר יעקב ליצמן:

מר שי חרמש, אני חושב שאתה לא שומע מה שאתה מדבר. הוא אמר כרגע ככה: אמר לפני כמה דקות מר אבישי ברוורמן שאפשר להוציא מיליארד שקלים עם תרגילים וכל מיני סיפורים. אז 100 מיליון שקלים לא יכולים להוציא? על מי עובדים כאן? הוא מדבר כאן על 3 מיליארד שקלים שהוציאו ככה, בלי חוק, בכל מיני דברים אחרים, אז מה אתה מספר לי שמחכים ל-100 מיליון שקלים? 
שי חרמש:

אז תעביר את זה.

היו"ר יעקב ליצמן:

שר האוצר צריך לבקש, הוא לא ביקש. 

שי חרמש:

תעביר את זה, תשחרר את זה לפחות.

היו"ר יעקב ליצמן:

אני דיברתי פעם אחרונה עם שר האוצר ביום חמישי, אז ביקשתי שהוא יופיע לוועדה, הוא אמר שייתן לי תשובה ביום ראשון. אני עדיין מחכה.  

אלי אפללו:

אדוני היושב ראש, אגף תקציבים לא ביקש ממך, אדוני? 

היו"ר יעקב ליצמן:

אני דיברתי עם שר האוצר. 

אלי אפללו:

אני שאלתי שאלה.

היו"ר יעקב ליצמן:

אחרי שמדברים עם השר? אגף התקציבים ידע שאני לא מביא את זה היום. 

אלי אפללו:

אבל ביקשו ממך, אדוני.

היו"ר יעקב ליצמן:

הוא ידע במפורש שלא מביאים את זה היום. 

אלי אפללו:

ביקשו ממך, אבל. קובי הבר אמר ש---

היו"ר יעקב ליצמן:

לא. הוא לא ביקש. הוא שאל אותי אם אני מביא את זה, אמרתי לו שלא. 

גדעון סער:

אני מודה לך שאפשרת לי לדבר, למרות שאני לא חבר הוועדה. אני רוצה להציע הצעה קונסטרוקטיבית. מאחר שמה שאני הולך להגיד הוא יותר מהשערה, שלפיה יש מידע ברור ביותר שבכוונת האוצר להביא לוועדה הזאת, בקרוב מאוד, ועוד לפני תקציב 2007, קיצוץ נוסף בתקציב 2006, מעבר לקיצוץ הזה. 

אני רוצה להציע לך, אדוני, (ואני מקווה שתסתכל בפרוטוקול אחר כך מה היא ההצעה) לבדוק את הנושא הזה ואם יש כוונה כזאת, אין שום סיבה לעשות את זה בשיטת הסלאמי ויכולים בהחלט, אם הם חושבים שהקיצוץ הנוכחי לא מספיק, אדוני ממלא מקום היושב ראש, להביא בקשה מעודכנת הכוללת את מלוא הקיצוץ המיועד, כדי שוועדת הכספים תוכל לראות את התמונה המלאה לפני שהיא מקבלת החלטה. 

אמנון כהן:

אני מצטרף לחלק מהחברים כאן שזה לא בסדר ששר האוצר נפגש עם חלק מחברי ועדת הכספים. אני חושב גם כאופוזיציה וקואליציה, כולם צריכים להתכבד בנוכחותו כאן, לכן אני גם אעביר את המסר ליושב ראש התנועה שלנו. אנחנו לא נצביע על הקיצוץ, כל עוד שר האוצר לא הגיע לכאן וייתן פה את מה שהוא אמר לחברים ממפלגת העבודה, כי לכאורה הדברים ששמעתי מצריכים דיון, מצריכים שאנחנו נשמע את הדברים האלה  ואם צריך פה להעביר חקיקה, נעביר חקיקה. לכן גם יש פה דברים שאנחנו צריכים לדעת איזה עוד קיצוצים שצריכים להגיע, עוד כמה מיליארדים, לכן אני חושב שמן הראוי ששר האוצר וראש אגף התקציבים יתכבדו ויבואו וייתנו את הסקירה הכללית מה התרחיש העתידי, הקיצוצים העתידיים, ומה הקיצוץ הזה, ואם יש עדיין אלטרנטיבה שלא לפגוע בשכבות החלשות. אנחנו כבר התדיינו בשלושה-ארבעה מפגשים ולא ראינו שום שינוי. אני חושב שבזמן הזה אפשר היה לעשות שינויים בסעיפים מסוימים ושזה יבוא ממקומות אחרים. אם הם לא יודעים לעשות את זה, אני חושב שיקימו צוות מוועדת הכספים ואנחנו נצביע על מקומות שמהם אפשר לקחת. נלמד אותם.

אלי אפללו:

אדוני היושב ראש, חברים יקרים, באמת כל אחד אמר דברים, דברי טעם, כל אחד בדרכו, אבל יש דבר אחד שמפריע לי. בעצם תושבי הצפון בני ערובה בידינו. אני חושב שאם באמת יש אחריות פה לכולם, אנחנו צריכים לעבור ולדבר על כל המהלכים. כל אחד דיבר דברי טעם, אני מתאר לעצמי, ולא שמעתי את פרופ' ברוורמן (הגעתי באיחור), אבל רבותיי, יש היום 100 מיליון שקלים שהרשויות צריכות אותם כאוויר לנשימה, להמשיך את הפעילות היומיומית שלהם. בואו נעביר חלק מהדברים האלו, אם אתם לא רוצים להעביר את הכול. 

ראובן ריבלין:

אבל זה מקשה אחת.

אלי אפללו:

גם אם הממשלה הביאה את זה כמקשה אחת, לדעתי אנחנו צריכים להצביע. גם אם זה במקשה אחת, כדי להפעיל את הגלגל, כדי לעזור לגליל ולצפון, למצב הקטסטרופלי. אנחנו היום דנים על דברים אחרים שאותם יהיה לנו מספיק זמן לראות איך אפשר לתקן ואיך אפשר להעביר אותם ולעזור באמת ומכל הלב למה שקורה. פה אנחנו יושבים כולנו בחדר ממוזג ולא יודעים איזה קטסטרופה; אנשים לא מקבלים משכורות, צבא ההגנה לישראל צריך את הכסף הזה מיידית. רבותיי, נתעלה קצת מעבר לנושא הפוליטי הצר שיש בכל אחד מאיתנו, נצביע לעניין הזה. יש לנו זמן לתקן את כל הדברים האלה, ואני מסכים עם כל אחד שיש לו מה לומר ואני פתוח לשמוע ולתקן את כל מה שיש. אני מבקש, אני מבקש. 

עמדתי היא שנצביע פעם אחת לנושא הכולל ואחר כך נדון מה באמת אפשר לעשות ולתקן. אין לנו זמן, כל יום זה נזק. יש אנשים שאין להם משכורות, תעבדו קצת עם רגש, תפסיקו, תסתכלו על מה שקורה, באמת. זו דעתי ובקשתי, מעבר לזה כל אחד יגיד את דעתו. 

ראובן ריבלין:

בדקתי את העניין מבחינה ממלכתית, זה שאנחנו לא נאשר, לא נעכב שום הוצאה בשום דבר. אני מכבד את דבריך, שום דבר אנחנו לא מעכבים.

אלי אפללו:

שר הפנים אומר לי שזה מעכב. 

ראובן ריבלין:

הוא אמר את זה בתור פוליטיקאי, לא בתור שר פנים. 

שלי יחימוביץ:

בדיוק, צודק. 

ראובן ריבלין:

לא מעכבים כלום. החלטת האוצר היא להעביר לרשויות המקומיות היא מתוך הרזרבה. החלטה הרבה יותר חשובה. אין על זה ויכוח. 

אלי אפללו:

לקצץ ממקום אחר, כדי להעביר. אנחנו צריכים להעביר בינתיים. 

שלי יחימוביץ:

הם כבר העבירו בינתיים. זה מה שהם אמרו לנו אתמול. 

אלי אפללו:

לא העבירו, אני אומר לך, דיברתי עכשיו עם שר הפנים. 

ניסן סלומינסקי:

אני רוצה לומר שלוש נקודות קצרות. נקודה אחת שאולי היא כבר לא רלוונטית: קודם ביקשתי שתנסו לראות אולי מבקר המדינה שהיה פה, אולי הוא נמצא בבניין, כי לאור מה ששמענו פה על הדיווח שלהם, אני חושב שצריכים להחזיר אותו לפה ותיפתח חקירה בעניין. אז לבדוק – אם הוא עדיין בבניין, להחזיר אותו. 

דבר שני, אני מציע שהאוצר יפריד בין ה-100 מיליון של הרשויות לבין הקיצוץ האחר של משרד הביטחון ולהערכתי, אם יעלה הנושא להעביר לרשויות בצפון 100 מיליון, כולנו נאשר את זה כאן פה אחד. אל תצמידו. ברגע שאתם מצמידים, אל תבואו אלינו בטענות שהרשויות בגללנו סובלות. אנחנו מוכנים לאשר את זה מיידית. תפרידו ונאשר את זה. 

שי חרמש:

הצרכים של צבא הגנה לישראל פחות חשובים?

ניסן סלומינסקי:

לא, בלי קשר, זה דיון נפרד. לא אמרתי. אני מוכן שתעלה את זה עכשיו, תעלה את זה עכשיו, יש רוב גדול נגד. בחדר הזה עכשיו יש רוב נגד. כרגע יש רוב בנושא הזה. דווקא אני בעד שיעבירו להם 30 מיליארד, למה 2 מיליארד רק? מה זה ה-2 מיליארד? אנחנו לא נוכל להעלות את זה להצבעה. 

דבר שלישי, רציתי לומר, וכבר קדם לי חבר הכנסת ראובן ריבלין, אני רוצה לומר לך שמוליכים אותנו, אני לא רוצה להגיד שולל, אבל נגיד בהטעיה, הקיצוץ שמדובר עליו בא לקצץ במשרדים ולגרום לכל מיני דברים לא טובים במשרדים ומצד שני הוא יוסיף לביטחון. אין בכסף הזה, שאם היינו מעלים לדיון ומאשרים, שום רווחה, פרט ל-100 מיליון, לצפון. הצפון צריך לקבל את מה שהוא מקבל מהרזרבה, לא מהדבר הזה. זה שלא מעבירים לו, יכול להיות שרוצים כאן להחזיק שוט נגדנו, או אני לא יודע מה, לא קשור אלינו בכלל. בקיצוץ שאנחנו מדברים עליו עכשיו אין שום אגורה אחת, פרט ל-100 מיליון שהצעתי להפריד, לצפון. לכן, אם מישהו מעכב את ההעברה של הכספים לצפון, זה רק שוט נגדנו. לא קשור בכלל לדיון שלנו. 

ישראל כץ:

טוב, קודם אני מציע לשלוח איזה כוח בינלאומי לתוך העבודה ובין העבודה לקדימה לסייע בניהול המדינה, כי נראה לי שבלי זה לא ילך. 

ראובן ריבלין:

שי חרמש, אני מציע לכם כמה שיותר להתראיין בטלוויזיה, כי הבחירות קרובות מאוד.

היו"ר יעקב ליצמן:

זה מזכיר לי אווירה של שלושה חודשים לפני הבחירות.

ישראל כץ:

דבר שני, יכול להיות שהפתרון לתעלומה לפער בין מה שאמרו לנו לבין עכשיו זה ההוצאות שהיו לצבא בפועל, או לדבריהם הוצאה ממוצעת, על ביצוע ממוצע. אז יכול להיות  שכל המיליארדים שהצבא רוצה, אם לוקחים אותם כביצוע, יכולים גם להגיד שבאופן ממוצע זה 101%, אולי אפילו יותר. יכול להיות שמשחקים בכל פגישה עם הנתון לכאן ולכאן, אבל בסוף זה יצטרך להגיע באופן פורמלי ומוסמך לוועדה הזאת---

היו"ר יעקב ליצמן:

אגב, שאלתי את יוסי גורדון בישיבה האחרונה אם צפוי לנו עוד קיצוץ, הוא אמר שכן, חד משמעית. אם הוא אומר את זה, הוא כאילו קובע את הראשון, אבל נניח שהראשון עבר, השני בטח לא ריאלי. 

ישראל כץ:

דבר שלישי, אני חוזר על מה שאמרתי כבר בפעמיים הקודמות, רק שזה נהיה עוד יותר רלוונטי. הממשלה התחייבה שהקבינט למען הצפון, בראשות ראש הממשלה, יביא תוכנית לשיקום הצפון באמצע ספטמבר. כשדיברתי, זה היה טווח יותר ארוך מאשר היום, היום זה שבועיים. בעוד כשבועיים צריך כבר להביא תוכנית, אז באמת אני לא מבין. הישיבה היום לא עומדת להחליט. 

היו"ר יעקב ליצמן:

לא יודע מי אמר שזה צריך להיות היום.

ישראל כץ:

בסדר, אני לא נכנס למה, אני סומך על שיקולי היושב ראש. 

היו"ר יעקב ליצמן:

אני הבטחתי לחברי הכנסת, אני חוזר ואומר, שאני לא אכניס את זה בתוך הסעיף הכללי של העברות תקציביות. אני אפרט את הסעיף הזה במיוחד ואכן אני מבטיח לעשות את זה.

ישראל כץ:

אני מקבל, אני אומר שמאחר והיום לא עומדים להחליט מהסיבות שפורטו, ועד אמצע ספטמבר התחייב ראש הממשלה, כראש הקבינט לענייני הצפון, להביא תוכנית מקפת, ומקפת זה אומר שהיום זה המדיניות המרכזית של הממשלה, היעד המרכזי במקום תוכנית ההתכנסות. הוא עומד להביא את התוכנית המרכזית והוא אמר עד אמצע ספטמבר. אני לא מעלה בדעתי שהתוכנית לא תכלול פיתוח רכבת לכרמיאל ועפולה ולא תכלול דברים שחברת הכנסת אורית נוקד ואחרים ציינו, שעומדים לפגוע בהם בצפון, ואלי אמר שהוא בהידברות כדי למנוע אותם, אז מתי יהיו התוצאות של ההידברות? לא בתוכנית של שיקום הצפון? אז אני חוזר ומציע, ואני נוהג בזהירות כי זה ימנע את הצורך להביא באמת כוחות בינלאומיים בתוך המפלגות וביניהן, ולנהל את המדינה, תביאו תוכנית תוך שבועיים, מקפת. שיביאו תוכנית. ברור שלא נצביע. היום כבר לא מצביעים, אז יישאר שבוע וחצי ויכול להיות שאחרי שבוע וחצי ואין בכלל תוכנית כוללת---

היו"ר יעקב ליצמן:

אתה היחיד שמאמין שבעוד שבוע וחצי תהיה תוכנית. 

ישראל כץ:

סליחה, כשראש ממשלה, אחרי מלחמה הרת גורל ואחרי שהוא מבטל את תוכניתו המרכזית שזו ההתכנסות, בא ואומר 'זה הדבר המרכזי', מסייר בצפון ומבטיח שזה מה שהוא עושה – אני נוטה להאמין לו. הוא הולך להביא תוכנית. 

אני מציע שבתוכנית הזו ייכללו הקיצוצים ותיכללנה ההרחבות ויביאו אותה בצורה מסודרת ואני אומר עוד פעם, בשם חבר הכנסת ראובן ריבלין ובשמי, יכול להיות שאפילו נתמוך בה. שיביאו תוכנית. 

אם ראש הממשלה לא יעמוד במה שהוא אמר ולא יביא תוכנית לשיקום הצפון תוך שבועיים, תוכנית של מיליארדים, ודאי שלא צריך להצביע על הקיצוץ הזה. 

רן כהן:

מאחר ואני אורח לרגע, אז אולי אני גם רואה כל פגע, אני רוצה באמת לנסות ולהאיר אותו. הרי רוב הדיון כאן מתייחס לסוגיה שלא עומדת להצבעה. מה שכן עומד כאן, לדעתי, לפתחה של ועדת הכספים זה בעיה מאוד מאוד קשה. קרה כאן אחד משתיים; אם האוצר העביר אינפורמציה נכונה על הוצאה מוגדלת שהגיעה לסדר גודל של 3% עד 4%, המשמעות היא שהוא בעצם העביר כ-6 מיליארדים שקלים, אולי יותר, דרך ועדת הכספים או בלי ועדת הכספים. אם הוא העביר את זה בלי ועדת הכספים, אז הוא עבר עבירה על החוק. אם זה עבר את ועדת הכספים, אז ועדת הכספים עברה על החוק, משום שהיא חרגה מההחלטה שההוצאה לא תגדל מעבר לאחוז אחד. אני מציע במצב הזה לקחת ייעוץ משפטי בנוהג הימים האלה. מאוד יכול להיות שוועדת הכספים עומדת במצב---

היו"ר יעקב ליצמן:
לא, יש לי אותה בשביל אדוני. ועדת הכספים בטח לא, מה שיכול להיות זה אולי ועדת חוץ וביטחון וועדת תקציב הביטחון שמה. כאן לא עבר כלום. אז מי שיושב שם, שיבדוק את עצמו. 

רן כהן:

לא, לא, סליחה. ממה שאני הבנתי מחברי הכנסת ברוורמן ויחימוביץ זה שההוצאה לא הלכה דווקא להוצאה תקציבית---

היו"ר יעקב ליצמן:

זה לא עבר כאן, לא היתה העברה כאן.

רן כהן:

הטענה שלהם היא שההוצאה גדלה ל-3-4% באופן כללי, לא במשרד הביטחון, ולכן אני מציע לקחת ייעוץ משפטי שיבדוק אם ועדת הכספים לא עברה על החוק, או האוצר לא עבר על החוק. 

דוד טל:

הגם שאני חבר קואליציה, אי אפשר שלא להתקומם כנגד זה שהיושב ראש בישיבה הקודמת הדגיש חד משמעית שלצורך הקיצוץ בתקציב הזה אנשי האוצר יצטרכו להיות כאן. אני חושב שאם הם מאוד מאוד היו רוצים וחברי מר אפללו, אם זה היה מאוד חשוב לאוצר, גם אם מה שאתה אומר זה ה-100 מיליון ויישובי הצפון, הם היו מופיעים פה היום ומגנים על הנושא הזה. אי אפשר לברוח מהמקום הזה ולבקש... הם בעצם מחזיקים אותנו כבני ערובה, למה? נוצר מצב שאנחנו לא מאשרים את ה-100 מיליון, אף על פי שזה לא נכון, אבל לשיטתך אני מניח, אחרי שדיברת עם שר הפנים, נניח שזה נכון, אז אנחנו לא מאשרים את ההעברה הזו של הכספים, ולכן על כתפינו רובץ איזה שהוא משא שאנחנו לא רוצים לשאת. אנחנו כולנו כאן בעד יישובי הצפון, אנחנו כולנו כאן בעד להעביר את ה-100 מיליון. 

אדוני היושב ראש, הועלתה פה הצעה ואני מקבל אותה, שאם זה מאוד מאוד דחוף שיפרידו את הנושא הזה של ה-100 מיליון - - 

היו"ר יעקב ליצמן:

אדוני, אני חייב לענות לך. רן כהן אמר כרגע שוועדת הכספים צריכה עורך דין לעצמה אם היא לא עברה על החוק, אז יכול להיות שאנחנו בכלל אסור לנו להעביר שום העברה בהעברות תקציביות.   

דוד טל:

אתה אמרת שאתה מבקש חוות דעת בכתב.

היו"ר יעקב ליצמן:

את זה ביקשתי. 

דוד טל:

אדוני היושב ראש, אני רוצה לומר ולהזכיר את הדיון הקודם שהיה לנו בתל אביב---

היו"ר יעקב ליצמן:

ביקשתי משר האוצר ומי שמכבד את שר האוצר אני חושב שעצה טובה צריך להגיד לו להופיע ולהסביר פה.

דוד טל:

משום שנשמעה פה טענה והיא עד הרגע הזה, למיטב ידיעתי, מבוססת, שהוצג כאן לוועדה מצג שווא על ידי אנשי האוצר בכל מה שקשור לנושא של הרכבת. לא היו מחליטים של ממשלת ישראל שמקצצים 200 מיליון שקלים מרכבת ישראל. הם הביאו את זה לנו ובשיחה שהיתה לי עם המנהל הכללי של משרד התחבורה הוא אכן אישר בפניי שלא היה ולא נברא. 

היו"ר יעקב ליצמן:

מה לא היה ולא נברא?

דוד טל:

לא היה קיצוץ, לא היה מחליטים של ממשלת ישראל לקצץ במשרד התחבורה. אני מזכיר את זה בגלל שאתה אז תהית---

היו"ר יעקב ליצמן:

חבר הכנסת טל, היות שאני מכבד אותך, הנושא הזה שהעלית אז בדיון הקודם בנוגע למשרד התחבורה, אני הבטחתי לך אז שאני אקיים על זה בירור בוועדה ואכן, בעזרת ה', כשיביאו את הקיצוץ, אני מתכונן להזמין את המנהל הכללי של משרד התחבורה שיגיד מה קרה כאן ונשמע את התשובות. 

אורית נוקד:

אני רוצה רק לחזור ולהגיד שהקיצוץ הרוחבי שבו מדובר הוא קיצוץ בבסיס התקציב, לכן הוא גם ישפיע על 2007. 

דבר נוסף, הישיבה שהתקיימה אתמול חשפה שמשרד האוצר נהג בחוסר שקיפות ביחס לוועדת הכספים. ואני חושבת שזה חמור. 

אני מצטרפת להצעה של חבר הכנסת סלומינסקי. אני חושבת שאם ניתן להפריד ולתת את הסכום של ה-100 מיליון שקלים לרשויות המקומיות, ראוי שאנחנו נאשר את זה. רק את ה-100 מיליון שיסייעו לשיקום של הצפון. 

היו"ר יעקב ליצמן:

אני חייב להגיד, זה מקומם אותי. כאילו מחכים לאישור שלנו להוציא את הכסף. אני לא אוהב שעובדים עלינו. גם ככה וגם ככה מוציאים את זה, לא מחכים לשום דבר. גם על כספים של משרד הפנים שאישרנו כאן, זה חולק עוד לפני שזה מגיע לאישור. יש להם דרך שהם עובדים. לכן אף אחד לא עומד דווקא על הכסף הזה. רק מה? זה לא יפה להגיד כאילו יש חברי הכנסת הטובים ואלה שמתנגדים להעביר את זה, הם הרעים. זה לא נכון. לא פרופורציה בכלל. אני אהיה טוב כמוכם, אתם רעים כמונו. כשאתם לא רוצים סדר, אתם לא רוצים לאשר דבר, אתם רעים כמוני שמעכב. וכשאני רוצה להעביר, אני רוצה כמוכם. 

ראובן ריבלין:

הבת שלי בסופרמרקט אומרת לנכד שלי 'סבא ישלם בעד כל החשבון, כי אחרת לא תקבל את הארטיק'. כי הארטיק הוא בתוך החשבון. כל החשבון הוא 1,000 שקלים, הארטיק הוא בערך 2.5 שקלים. אני לא יכול לעמוד בפני הנכד שלי, אני משלם 1,000 שקלים בשביל ארטיק. 

היו"ר יעקב ליצמן:

אגב, הנכד הזה היה אצלי אתמול והבטחתי לו שחבר הכנסת ריבלין לא שיקר. אמרתי לו, 'הנה, סבא לא שיקר'. 

אורית נוקד:

עוד דבר אחד שהוא קשור למשרד התחבורה. אתמול שוחחתי עם המנהל הכללי של משרד התחבורה ואכן יש להם השגות גם על ה-200 מיליון לרכבת, אבל בנוסף לזה יש סכום של 500 מיליון שקלים למע"צ, שזה גם דבר שפוגע מאוד בתשתיות לצפון ולדרום. 

היו"ר יעקב ליצמן:

לי יש דבר אחד, אנחנו חברי הכנסת, בזכותנו ובכוחנו לאשר או לא לאשר. המנהל הכללי של משרד הפנים כתב לי במכתב שטעון בירור. הוא טען שהקיצוץ שהעבירו כאן לוועדת הכספים לא משקף מה שהעבירו כמחליטים בהחלטת הממשלה. אני אמרתי לו שיכול להיות שכשיעבירו את הקיצוץ כאן להצבעה ויהיו אגף התקציבים, אני אזמן אותו.

רן כהן:

מה הוא רוצה ממך? אתה מפקח על זה שזה יהיה צוות החלטת מחליטים? זה סדר בתוך הממשלה.

היו"ר יעקב ליצמן:

אולי זה לא חוקי. אם זה נגד החלטת ממשלה, כי לא באו מהממשלה. אני לא יודע. 

רן כהן:

שילך ליועץ המשפטי לממשלה, למה הוא בא אליך? 

היו"ר יעקב ליצמן:

אני מסיים את הדיון כבר. אנחנו לא מצביעים, מר אמנון כהן, שתהיה רגוע, אנחנו לא מצביעים. 

סמדר אלחנני:

אני רוצה להעיר כמה הערות. כמה דיוקים בהערות כלכליות. מגבלת הגירעון (זה נקרא חוק הפחתת הגירעון), והיא לא רלוונטית כמעט, מפני שזה מחייב רק בעת הכנת התקציב. צריך להציג בפני הוועדה את אומדן ההכנסות והתקציב הוא לפי מגבלת ההוצאה התקציבית. אם זה מסתדר לפי חוק הפחתת הגירעון – זה בסדר. במהלך השנה, אין שום סנקציה, אין שום אמצעי אם הגירעון יותר קטן, או יותר גדול ממה שנקבע. הכוונה היתה שילכו במסלול הנכון. אם קורה משהו במהלך השנה, בדרך כלל זה קרה בגלל סיבות שלא ניתן היה למנוע אותן. הוועדה מקבלת דיווח כל שלושה חודשים, היא צריכה לקיים על זה דיון, לדעת אם המשק הולך בכיוון שהתוו לו. הוועדה יכולה להגיד 'אנחנו רואים שהגירעון חורג וכדאי לעשות משהו למנוע את זה' והיא יכולה להגיד 'זה בסדר שהגירעון יותר גדול', 'לא בסדר שהגירעון גדל'. שלא יגידן שהוועדה לא מקבלת דיווח. זה על פי חוק.

שלי יחימוביץ:

יש לי שאלה לסמדר. את חילקת לנו דף, הוא מפורסם באתר האינטרנט של משרד האוצר, על תת ביצוע היסטרי, 38% ביצוע בביטחון. אמרו לנו קובי הבר ושר האוצר שהנתונים האלה לחלוטין לא נכונים. בעצם הביצוע במשרד הביטחון כבר עבר את ה-100%. 

סמדר אלחנני:

זה בדיוק מה שרציתי להגיד. הנתונים שהעברתי אליכם, והיתה לי כוונה מאוד ברורה להביא את זה בפניכם, זה מסמן תת ביצוע בשלב זה. אנחנו בשני שלישים של השנה בביצוע לינארי שזה הדרך הכי ישימה לבדוק, בביצוע לינארי היה צריך להיות 66%, יש בסביבות ה-38%-40%. זה מספר שחתום עליו החשב הכללי והממונה על התקציבים, זה אפילו לא בין שניהם. זה שניהם. יש חוק ידוע שנקרא 'כלל סמדר'. אותו נתון שמתייחס לאותו נושא, נגיד ביצוע תקציב, שיבוא משני מקורות שונים, תמיד לא יהיה זהה. זה כלל ידוע. מה קורה פה? הביצוע של התקציב מתייחס לחוק התקציב המקורי. למשל, הביטחון היה 45 מיליארד, עד כמה שאני זוכרת, כרגע ואתם ראיתם במספרים, זה 51 מיליארד, כי בינתיים יש העברות עודפים משנה שעברה שמותר להוציא אותם וטוב שכך, כי אז ככה הם לא מתבזבזים. אתה מעביר עודפים. לקראת סוף השנה יישארו עודפים מהשנה הזאת לשימוש בשנה הבאה, כך שהביצוע בדרך כלל הוא פחות מ-100%. השנה, כמו השנה הזאת, גם השתמשו בכל העודפים משנה שעברה, גם יוציאו 100% ממה שהיה מותר להוציא לפיכך מתמטית... זה לא מתמטיקה, זה אריתמטיקה. 

היו"ר יעקב ליצמן:

אני צריך לשמוע את התשובה, עם כל הכבוד לסמדר, מהאוצר. 

סמדר אלחנני:

תרשה לי. אריתמטיקה פשוטה, אם היה לך עוד עודפים, הביצוע יכול להיות למעלה מ-100%. זה טריוויאלי. 

שלי יחימוביץ:

בחודש אחד? 

שי חרמש:

היתה מלחמה.

שלי יחימוביץ:

לא, זה גם במשרדים האחרים. 

סמדר אלחנני:

מה שהם היו צריכים להציג בפניכם, חבל שהם מציגים בפניכם ולא בפני כל הוועדה ולא העבירו לי את הנתונים האלה, זה תחזית ביצוע עד סוף השנה והיא יכולה להיות באמת יותר מ-100%.

דבר נוסף ואת זה אני חייבת להגיד: אי אפשר להוציא יותר ממגבלת ההוצאה התקציבית, זה פשוט. כל דבר בא לאישור ועדת הכספים ואי אפשר להוציא. 

היו"ר יעקב ליצמן:

ועדת הכספים לא הצביעה והם הוציאו יותר, זה הדיון כאן.

סמדר אלחנני:

זה בלתי אפשרי.

היו"ר יעקב ליצמן:

אנחנו לא הצבענו, ברור שלא הצבענו. 

סמדר אלחנני:

העברת עודפים, העברת את כל העודפים, סכומים אדירים העברת כעודפים. 

היו"ר יעקב ליצמן:

אנחנו לא העברנו---

רן כהן:

אז אם ככה, הם הוציאו בלי חוק. 

סמדר אלחנני:

הם לא הוציאו בלי חוק. 

רן כהן:

אני מאמין לסמדר שהם לא הוציאו, סתם מבלבלים את המוח. 

סמדר אלחנני:

היתה העברה עצומה של עודפים. מגבלת ההוצאה התקציבית מחייבת עדיין. תדעו לכם שגם לשנת 2007 כרגע על פי חוק, יש תוספת של אחוז אחד בלבד על שנת 2006. עד שלא תשנו את החוק---

היו"ר יעקב ליצמן:

אז החוק עובר. 

סמדר אלחנני:

אבל אין עוד חוק. 

היו"ר יעקב ליצמן:

יהיה חוק. 

לגבי הפיצויים לצפון: זה לא תקציבי, אין בעיה תקציבית, זה מקרן מס רכוש והיא מאזנית. 

הישיבה ננעלה.

